Sporočilo medijem

**Vajeništvo kot priložnost za boljšo zaposljivost**

**Ljubljana, 9. junija 2015 – Več kot 50 udeležencev je na današnji konferenci na Gospodarski zbornici Slovenije (GZS) razpravljalo o priložnostih in izzivih, ki jih prinaša vajeništvo in o dobrih praksah povezovanja gospodarstva in izobraževanja. Dogodek sta organizirali GZS in Slovensko - nemška gospodarska zbornica (DESLO).**

Dejstvo je, da se s težavami brezposelnosti mladih lažje spopadajo tiste države, ki imajo že dolgo tradicijo vajeništva. Slovenija je leta 2013 pristopila k Evropski zavezi za vajeništvo in od tedaj izvaja številne aktivnosti na tem področju.

Generalni direktor GZS, mag. **Samo Hribar Milič**, je povedal, da številna podjetja, člani GZS, pa tudi člani DESLO, kljub visoki brezposelnosti v Sloveniji opozarjajo na pomanjkanje kadrov s kompetencami, ki bi jih v gospodarstvu lahko zaposlili, kar potrjujejo tudi podatki. Letno je razpisanih delovnih mest za v povprečju več kot 3.000 varilcev, 1.500 monterjev, orodjarjev ipd., hkrati pa je v letu 2013 pristopilo k zaključnemu izpitu samo 80 instalaterjev strojnih inštalacij, 86 oblikovalcev kovin-operaterjev, 5 izdelovalcev kovinskih konstrukcij ... Obstaja torej resen problem, kje za potrebe trga pridobiti prave ljudi s kompetencami, kar postaja še bolj očitno sedaj, ko je v Sloveniji zaznati obdobje stabilnega razvoja in gospodarske rasti. Največja neusklajenost med potrebami na trgu in razpoložljivimi kadri je na področju srednje poklicne izobrazbe. Izziv je po besedah Hribarja Miliča, kako dvigniti vrednost in pomen poklicnega izobraževanja v očeh mladih in pri njihovih starših.

Predsednica Slovensko-nemške gospodarske zbornice **Gertrud Rantzen,** je povedala, da podjetja z nemškim kapitalom v Sloveniji kot pozitivno ocenjujejo kakovost sodelavcev in njihovo delavnost, pa tudi izobraženost. V primerjavi z drugimi državami JVE se Slovenija po teh dejavnikih, ki so za tuje investitorje zelo pomembni, uvrša zelo visoko. Hkrati pa so anketirana podjetja zelo kritična do kakovosti poklicnega izobraževanja, ki je pri nas podpovprečno glede na druge države JVE, kjer poteka enako anketiranje. Prek 70% anketiranih podjetij pričakuje uvedbo podobnega vajeniškega sistema v Sloveniji, kot ga poznajo številne druge države JVE. Prikazala je nemški sistem dualnega poklicnega izobraževanja, ki ga razume kot win-win-win situacijo, perfektno javno zasebno partnerstvo.

**Jorg Engelmann** iz IHK München und Oberbayern je konkretneje predstavil sistem vajeništva v Nemčiji in poudaril, da podjetja v vseh obdobjih, tudi v obdobju krize, raje zaposlujejo mlade, ki se izobražujejo kot vajenci, kot tiste, ki se šolajo v šolskem sistemu. Nekatera podjetja v Nemčiji so v obdobju krize sicer zmanjšala število vajeniških mest, vendar so po krizi ugotovila, da je bila to napačna odločitev. Poudaril je izjemno vlogo podjetij, ki so v tak način izobraževanja zelo vpeta in imajo za to tudi ustrezno usposobljen kader. Poleg tega je opozoril tudi na pomembno vlogo zbornic v tem sistemu.

Predloge sistemskih rešitev vajeništva v Sloveniji je prikazal **Boštjan Zgonc** iz Ministrstvo za izobraževanje, znanost in šport. Vajeništvo je po njegovih besedah iniciativa držav srednje Evrope, še zlasti Nemčije, pri čemer je ključno zgodnejše zaposlovanje mladih. Na MIZŠ potekajo številne aktivnosti: poleti 2014 je bila ustanovljena poklicna koordinacija, posvetovalno telo ministrice za področje poklicnega izobraževanja. Pripravlja se Zavezništvo za vajeništvo, v katerem se vsi deležniki zavežejo za cilje in naloge za vzpostavitev vajeniškega sistema. MIZŠ predlaga medresorsko skupino za pripravo posebnega zakona o vajeništvu, pripravljajo se strokovne podlage, ki bodo omogočile potrebne programske spremembe in v OP kohezijske politike so predvidena sredstva za podporo vajeniškega sistema.

Sledila je okrogla miza, na kateri so poleg govorcev sodelovali predstavniki podjetij Ydria Motors proizvodnja elektromotorjev d.o.o., BSH Hišni aparati d.o.o. in Premogovnik Velenje d.d.. Udeleženci so se strinjali, da je vajeništvo prispeva k dvigu kompetentnosti mladih, pa tudi drugih skupin, kot so nezaposleni. Na ta način je mogoče zmanjšati brezposelnost in prispevati k bolj zgodnemu zaposlovanju mladih. Koristi so tudi za podjetja, saj bolj usposobljen kader bistveno prispeva h konkurenčnosti podjetij. Seveda pa obstaja veliko odprtih dilem, ki jih bo treba v prihodnosti razrešiti in poiskati tak model vajeništva v Sloveniji, ki bo vzdržen in sprejemljiv.

Videoposnetek s konference je objavljen na <https://www.youtube.com/watch?v=S7tGVZzONio>

Dodatne informacije: mag. Tajda Pelicon, 01 5898 136